รู้จักบริษัทฟินเทค 7 หมื่นล้าน ที่สร้างขึ้นมาให้เด็ก เรียนรู้เรื่องเงิน
หากเราเริ่มต้นฝึกบริหารเงิน รวมไปถึงการลงทุนเร็ว  เราก็มีโอกาสเริ่มสร้างความมั่งคั่งได้เร็วขึ้น และยิ่งเรามีประสบการณ์จริงมากเท่าไร เราก็จะยิ่งเรียนรู้ได้ไวขึ้นเท่านั้น  คอนเซปต์เหล่านี้ได้กลายมาเป็นไอเดียของบริษัทสตาร์ตอัปแห่งหนึ่ง  ที่สร้างแพลตฟอร์ม สำหรับผู้ปกครองที่อยากลองให้เด็ก เริ่มต้นเรียนรู้เรื่องการบริหารเงินเองตั้งแต่ยังเล็ก  ปัจจุบัน บริษัทนี้มีมูลค่าบริษัทมากถึง 7 หมื่นล้านบาท บริษัทสตาร์ตอัปแห่งนี้อยู่ที่ไหน 
13 พ.ค. 2564

รู้จักบริษัทฟินเทค 7 หมื่นล้าน ที่สร้างขึ้นมาให้เด็ก เรียนรู้เรื่องเงิน /โดย ลงทุนแมน
หากเราเริ่มต้นฝึกบริหารเงิน รวมไปถึงการลงทุนเร็ว 
เราก็มีโอกาสเริ่มสร้างความมั่งคั่งได้เร็วขึ้น
และยิ่งเรามีประสบการณ์จริงมากเท่าไร เราก็จะยิ่งเรียนรู้ได้ไวขึ้นเท่านั้น
คอนเซปต์เหล่านี้ได้กลายมาเป็นไอเดียของบริษัทสตาร์ตอัปแห่งหนึ่ง 
ที่สร้างแพลตฟอร์ม สำหรับผู้ปกครองที่อยากลองให้เด็ก
เริ่มต้นเรียนรู้เรื่องการบริหารเงินเองตั้งแต่ยังเล็ก
ปัจจุบัน บริษัทนี้มีมูลค่าบริษัทมากถึง 7 หมื่นล้านบาท
บริษัทสตาร์ตอัปแห่งนี้อยู่ที่ไหน 
แล้วใครเป็นผู้ก่อตั้งขึ้นมา ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
นึกย้อนไปตอนเรายังเป็นเด็ก 
ส่วนใหญ่เราก็จะได้ค่าขนมจากที่บ้าน 
เป็นเหรียญบ้าง เป็นธนบัตรบ้าง
แต่เมื่อโลกกำลังมุ่งสู่สังคมไร้เงินสด 
โดยเฉพาะประเทศในแถบตะวันตก
ที่ใช้จ่ายเงินผ่านบัตรหรือแอปพลิเคชันกันเยอะแล้ว 
เด็กในประเทศเหล่านั้น จึงเริ่มใช้บัตรเดบิตกันมากขึ้น
ซึ่งค่าขนมที่ได้ อาจได้รับเป็นแบบรายวัน รายสัปดาห์ หรือรายเดือน
และหากได้เป็นเงินก้อนสำหรับช่วงเวลาที่ยาวหน่อย 
เด็กเหล่านั้นก็ต้องฝึกการวางแผนการใช้เงินให้ดี 
เพื่อที่จะได้มีเงินใช้เพียงพอ จนกว่าจะได้เงินในครั้งต่อไป
สิ่งเหล่านี้กลายมาเป็นไอเดียของสตาร์ตอัป
ที่ชื่อว่า Greenlight Financial Technology 
หรือเรียกสั้น ๆ ว่า “Greenlight”
Greenlight ได้นำแนวคิดที่จะให้เด็กได้เรียนรู้การบริหารเงิน 
ตั้งแต่เรื่องรายรับและรายจ่าย การออมเงิน ไปจนถึงการลงทุน 
ผ่านช่องทางที่เด็กมีโอกาสตัดสินใจได้เองในชีวิตจริง
และยังอยู่ในความดูแลของผู้ปกครอง
บริษัทแห่งนี้ได้ก่อตั้งในปี 2014 หรือราว 7 ปีก่อนที่แอตแลนตา ประเทศสหรัฐอเมริกา
โดยคุณ Timothy Sheehan และ Johnson Cook
ผลิตภัณฑ์หลักของ Greenlight ก็คือ “บัตรเดบิตสำหรับเด็ก” 
มาพร้อมกับบัญชีออมทรัพย์ที่ได้ผูกเข้ากับแอปพลิเคชันบนสมาร์ตโฟน
บริการของ Greenlight เป็นรูปแบบระบบสมาชิก 
มีค่าใช้จ่ายรายเดือนอยู่ที่ 4.99 ดอลลาร์สหรัฐ หรือประมาณ 155 บาท
โดยจะเป็นค่าใช้จ่ายสำหรับ 1 ครอบครัว และที่ใช้คำว่าครอบครัว
ก็เพราะครอบคลุมผู้ปกครอง 1 คู่ และเด็กอีก 5 คน ที่จะได้บัตรเดบิตคนละใบ 
โดยบัตรเดบิตนี้ อยู่ในเครือข่ายของ Mastercard จึงสามารถใช้งานได้แบบบัตรเดบิตทั่วไป
จุดเด่นของ Greenlight อย่างแรกก็คือ ไม่จำกัดอายุขั้นต่ำของเด็ก 
เพราะโดยทั่วไปแล้ว การเปิดบัญชีเงินฝากออมทรัพย์และบัตรเดบิต
ในสหรัฐอเมริกา ต้องมีอายุครบ 13 ปีก่อน
และเมื่อไม่จำกัดอายุ ก็แน่นอนว่าต้องให้ผู้ปกครอง
สามารถดูแลและติดตามการใช้เงินของเด็กไปด้วย
ซึ่งนี่ก็ถือเป็นจุดเด่นอย่างที่สอง ที่แม้ว่า Greenlight จะเป็นบัตรเดบิตสำหรับเด็ก 
แต่ทางบริษัทก็ได้พัฒนาบริการและแอปพลิเคชัน ที่สามารถนำไปใช้ครอบคลุมทั้งครอบครัว
โดยลักษณะการใช้งานก็คือ 
ผู้ปกครองและลูกสามารถล็อกอินเข้าแอปพลิเคชัน Greenlight ผ่านบัญชีของตัวเอง 
ซึ่งในหน้าแอปพลิเคชันของผู้ปกครองและลูก ก็จะมีความแตกต่างกันตามจุดประสงค์ของการใช้งาน
สำหรับของผู้ปกครอง จะเน้นไปที่การดูแลและตรวจสอบเรื่องเงินของลูก
ด้านของการใช้จ่าย เช่น มีการแจ้งเตือนว่าลูกซื้อของอะไรบ้าง เป็นจำนวนเงินเท่าไร
ด้านการให้เงินค่าขนม ที่สามารถตั้งโอนอัตโนมัติให้ลูกได้ตามจำนวนและเวลาที่เลือก 
เช่น จะให้ค่าขนมด้วยเงินจำนวนนี้ทุกสัปดาห์
ที่สำคัญก็คือ มีการสอดแทรกความรู้ด้านการเงิน อย่างเช่น 
ถ้าอยากให้ลูกเรียนรู้เรื่องดอกเบี้ยทบต้น ผู้ปกครองก็สามารถตั้งคำสั่งจ่ายดอกเบี้ยเอง
ให้เข้าบัญชีลูกได้เป็นงวด ๆ ได้เช่นกัน
ในขณะเดียวกัน เรามาดูฝั่งของลูก ๆ กันบ้าง
โดยฝั่งนี้ก็จะเป็นเรื่องการบริหารเงินของตัวเอง
ทั้งในเรื่องของรายรับรายจ่าย ที่เด็กสามารถตรวจสอบยอดเงินที่มี และดูบันทึกการใช้จ่ายของตัวเองที่ใช้ผ่านบัตรเดบิตได้ และบัญชีนี้ยังสามารถใช้เพื่อรับเงินอื่น ๆ นอกเหนือจากของผู้ปกครอง อย่างเช่นเงินรางวัลหรือเงินจากการทำงานพิเศษ
ที่สำคัญก็คือ ยังมีฟังก์ชันที่ช่วยฝึกบริหารเงิน อย่างเช่นการตั้งเป้าหมายการออม 
ว่าเราอยากออมเงินให้ได้จำนวนเท่าไร ภายในเมื่อไร และจะเอาเงินออมนี้ไปทำอะไร
และที่น่าสนใจก็คือ เมื่อต้นปีที่ผ่านมา Greenlight ได้เพิ่มแพลตฟอร์มการเรียนรู้เรื่อง “การลงทุน” เข้าไป
ที่ใช้ชื่อแพ็กเกจว่า Greenlight Max เพื่อให้เด็กได้เรียนรู้การลงทุนในหุ้นและกองทุนรวมด้วยเงินจริง 
โดยค่าสมาชิกก็จะเพิ่มเป็น 9.98 ดอลลาร์สหรัฐ หรือประมาณ 300 บาทต่อเดือน
ในหน้าแอปพลิเคชันของเด็กก็จะสามารถเข้าไปค้นหาหุ้น 
ซึ่งมีบริการข้อมูลและบทวิเคราะห์จาก Morningstar ซึ่งเป็นบริษัทเรตติงระดับโลก
รวมถึงยังมีคลิปสอนการลงทุนเบื้องต้นให้อีกด้วย
สำหรับการซื้อขายหุ้นและกองทุนผ่านแอปพลิเคชัน 
เด็กก็สามารถซื้อขายเป็นจำนวนน้อย ๆ หรือเป็นเศษหุ้นได้ 
โดย Greenlight ได้กำหนดเงินขั้นต่ำการลงทุนเพียง 1 ดอลลาร์สหรัฐ หรือประมาณ 30 บาท 
และไม่คิดค่าธรรมเนียม จึงเหมาะสมสำหรับการลองเรียนรู้ผ่านประสบการณ์จริง 
โดยไม่จำเป็นต้องใช้เงินจำนวนมาก
และที่สำคัญ ในทุกขั้นตอนสำหรับการซื้อขายหุ้นหรือกองทุน 
ก็จะต้องให้ผู้ปกครองกดอนุญาตผ่านทางแอปพลิเคชันก่อน 
โดยทั้งผู้ปกครองและเด็ก ยังสามารถติดตามพอร์ตโฟลิโอและผลตอบแทนจากการลงทุนไปพร้อม ๆ กันได้
Greenlight ได้พิสูจน์แล้วว่าเป็นแพลตฟอร์มและธุรกิจที่น่าสนใจ 
เพราะบริษัทแห่งนี้ได้เงินทุน ทั้งจาก Venture Capital ชื่อดังมากมาย 
รวมถึงสถาบันการเงินขนาดใหญ่อย่าง JPMorgan และ Wells Fargo
โดยล่าสุด Greenlight เพิ่งระดมทุน Series D ได้ ด้วยเงินทุน 8,125 ล้านบาท 
รวมเป็นเงินลงทุนที่ได้ทั้งหมด 17,400 ล้านบาท 
จนในปัจจุบัน บริษัทมีมูลค่า 71,900 ล้านบาท
และในปีที่ผ่านมา Greenlight ยังมีรายได้และจำนวนผู้ใช้งานเพิ่มขึ้นถึง 3 เท่า
แม้ว่าตลาดฟินเทคสำหรับเด็กยังเป็นเรื่องที่ค่อนข้างใหม่ และการแข่งขันยังไม่สูง 
แต่แน่นอนว่า Greenlight ไม่ใช่ผู้เล่นรายเดียวในตลาดแห่งนี้ 
เพราะยังมีคู่แข่งอย่าง FamZoo, BusyKid และ Current เช่นกัน
อย่างไรก็ตาม Greenlight ยังคงโดดเด่นที่สุดในภาพรวม 
เพราะด้วยความที่ไม่จำกัดอายุเด็ก รวมถึงหน้าแอปพลิเคชัน 
ที่ออกแบบมาให้ใช้งานง่ายกว่า
ก็เป็นที่น่าจับตามองว่า Greenlight จะเติบโตได้อย่างโดดเด่นต่อไปได้มากขนาดไหน
มาถึงตรงนี้ ก็อดคิดไม่ได้เหมือนกันว่า
ประเทศไทยน่าจะมีธุรกิจในลักษณะนี้บ้าง
เพื่อที่ว่าเด็กที่กำลังเติบโตไปเป็นผู้ใหญ่ในอนาคต 
จะได้มีความรู้พื้นฐานเรื่องการเงินและการลงทุนตั้งแต่ยังเล็ก
เพราะเนื้อหาเหล่านี้ เด็กไทยอาจไม่เคยได้เรียนรู้มาก่อน จากในห้องเรียน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-